Vestmannaeyjar

D'Vestmannaeyjar (iwwersat: Westmännerinselen) sinn eng Inselgrupp am Atlanteschen Ozean déi eng vulkanesch Originn hunn a südlech vun Island leien. Si bestinn aus 14 Inselen, 30 Schären an 30 Fielsen. Heimaey [ˈhɛi̯maɛi̯] ass mat Ofstand déi gréisst an eenzeg Insel, déi stänneg bewunnt ass. Op hir läit eng Uertschaft mat 4.523 Awunner(2023), déi de selwechten Numm huet. Si huet Enn Januar 1973 an aller Vitess missen evakuéiert ginn, well en neie Vulkan, den Eldfell, direkt bei der Uertschaft ausgebrach ass. Glécklecherweis ass kee Mënsch zu Schued komm, well déi ganz Fëschereiflott wéinst engem Stuerm deen Dag virdrun am Hafen bliwwe war a sou d'Leit evakuéiert konnte ginn. Méintlaang huet de Vulkan Lava an Äsche gespaut, an et bestoung d'Gefor, datt d'Zoufaart zum Hafen zougeschott kéint ginn, wat de Leit d'Liewensgrondlag entzunn hätt. E Geolog koum op d'Iddi, mat alle Pompelen, déi opzedreiwe waren, d'Lava mat Mierwaasser ofzekillen, wat dann och gemaach gouf. De Lavafloss huet dann och no e puer Méint an der Entrée vum Hafe stallgehalen. Och haut nach kann een op de Lavasteng d'Hëtzt ënner de Fousssuele spieren. Haiser, déi beim Vulkanausbroch verschott goufen, ginn zanter e puer Joer erëm ausgegruewen, wat hinnen den Numm Pompei Norðursins ("Pompeji vum Norden") ginn huet. D'Uertschaft Heimaey lieft och haut nach haaptsächlech vun der Fëscherei a gehéiert zu de räichste Gemengen an Island. D'Insele sinn entweeder um Loftwee oder mat enger Fär z'erreechen. Déi eenzel Inselen heeschen: Heimaey (13,4 km²) Surtsey (1,9 km² / eréischt 1963 bei engem Vulkanausbroch entstanen) Elliðaey (0,45 km²) Bjarnarey (0,32 km²) Álsey (0,25 km²) Suðurey (0,20 km²) Brandur (0,1 km²) Hellisey (0,1 km²) Súlnasker (0,03 km²) Geldungur (0,02 km²) Geirfuglasker (0,02 km²) d'Inselen Hani, Hæna an Hrauney, gradewéi d'Schär Grasleysa, droen den Numm Smáeyjar (Klenginselen). Um Spaweck Offiziell Säit vu Vestmannaeyjar